જામનગરમાં છેલ્લા દસ દિવસમાં હત્યાનો ત્રીજો બનાવ સામે આવ્યો છે. ગત રાત્રે બર્ધન ચોક વિસ્તારમાંથી પોતાની મોટર સાયકલ લઇ પસાર થઇ રહેલા રફીક મામદ માડકિયા નામનો ચાલીસ વર્ષીય યુવાન પસાર થતો હતો ત્યારે નજીર બાપુ અને અજુ મણિયાર નામના બે સખ્સોએ આ યુવાનના બાઈકને આંતરી લીધું હતું . દરમિયાન બંને પક્ષે પૈસાની લેતી દેતી મામલે ઉગ્ર બોલાચાલી થવા પામી હતી. જોતજોતામાં બંને પક્ષે હાથાપાઈ થવા પામી હતી. જેમાં બંને સખ્સોએ પશુપાલનના વ્યવસાય સાથે સંકળાયેલા રફીક પર ધારદાર છરી વડે હુમલો કરી પેટના ભાગે ઉપરાઉપરી પ્રહારો કર્યા હતા. જેમાં રફીકને ગંભીર ઈજાઓ પહોચતા તે સ્થળ પર જ ફસડાઈ પડ્યો હતો. જેથી બંને હુમલાવર તાબડતોબ ફરાર થઇ ગયા હતા.